Асен Босев
Агенция Вест-прес

chitanka.info

Наш Мирон

микрофон

от тръстиков прът направи

и пред него се изправи.

Заговори:

— Аз от днес

съм агенция Вест-прес.

Чуйте чудни новини

от далечните страни.

Сър-бър Бръм-бър заминава

с мотопед за остров Ява

краставици да продава.

А с цилиндър мистер Тигър

важен в джунглите пристига —

произнася мирна реч

и започва страшна сеч.

Слон се жени за мушица,

за да му вари чорбица.

В ледовете крокодил

път пое с автомобил —

префуча през Аржентина

и за Радомир замина.

Гарга кацнала в Австралия.

Че е щъркел не разбрали я.

В Киев уловили кит,

зад едно кокиче свит.

Марширува с ход безспирен

дългокрак шаран по Пирин.

А в пустинята Сахара

воденица Дунав кара…

Чуйте утре нова вест

от агенция Вест-прес!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.